**סיף אל-אסלאם מועמר אל-קדאפי** (בערבית: **سيف الإسلام معمر القذافي**; נולד ב-25 ביוני 1972) הוא בנו של מועמר קדאפי (שליט לוב לשעבר), שנחשב תקופה מסוימת ליורשו ולממשיך דרכו.

השכלה וחיים אישיים
------------------

סיף אל-אסלאם הוא בנו השני של קדאפי, בן בכור לאשתו השנייה ספיה פרקש.

בשנת 1994 השלים לימודי תואר ראשון בהנדסה באוניברסיטת אל-פאתח בטריפולי. לאחר מכן קיבל תואר שני במנהל עסקים מאוניברסיטת IMADEC בווינה. הוא עשה דוקטורט בבית הספר לכלכלה של לונדון. בתקופה זו, ב-2005, הכיר בלונדון את השחקנית הישראלית אורלי ויינרמן, שהפכה לבת זוגתו.

בשנת 2008 קיבל תואר דוקטור. במקביל לקבלת התואר, תרם סיף אל-אסלאם קדאפי 1.5 מיליון ליש"ט לבית הספר לכלכלה של לונדון. השערורייה שפרצה עם גילוי זיקה זו הביאה להתפטרותו של מנהל בית הספר.

קדאפי הוא אדריכל במקצועו, ובבעלותו משרד לאדריכלות בטריפולי. עד נפילת שלטונו של אביו קיים אורח חיים ראוותני. הוא אינו נשוי.

תפקיד פוליטי
------------

על אף שמעולם לא הוכרז על כך באופן רשמי, נחשב סיף אל-אסלאם קדאפי ליורשו המיועד של אביו. תפקידו הרשמי בלוב היה ראש הרשות הלאומית לבקרת סמים.

ב-1997 ייסד קרן צדקה בינלאומית שהתערבה במשברים בינלאומיים שונים שלוב הייתה מעורבת בהם. במהלך השנים ביצע שליחויות רבות בשמה של לוב בארצות זרות, לרבות ביקורים רבים באירופה ובארצות הברית, ומשא ומתן עם מנהיגי העולם.

בעבר היה קדאפי מעורב בקידום יוזמת "ישראטין" שהגה אביו, ליצירת מדינה דו-לאומית ערבית-יהודית על שטחי מדינת ישראל והרשות הפלסטינית, ואף התבטא באופן אוהד כלפי ישראל, וטען כי יש לפצות את יהודי לוב הנמצאים בישראל על הרכוש שהותירו בלוב.

באוגוסט 2008 הכריז כי הוא פורש מן החיים הפוליטיים.

לאחר האביב הערבי
----------------

כאשר הגיע ללוב גל המחאות בארצות ערב, ההפגנות נעשו אלימות ונפוצו שמועות על עזיבתו של מועמר קדאפי את הארץ. ב-21 בפברואר 2011 הופיע סיף אל-אסלאם קדאפי בטלוויזיה הממלכתית הלובית, הודיע כי אביו לא עזב והבטיח כי המשטר יקדם רפורמות דמוקרטיות.

ב-21 באוגוסט 2011 נעצר סיף אל-אסלאם בטריפולי על ידי נערים התומכים בכוחות מועצת המעבר הלאומית. נוהל דיון עם בית הדין הפלילי הבינלאומי להסגרתו לידיהם, בשל פתיחת החקירה בעניינו ובעניין אביו, אלא שעוד באותו הלילה הוא הצליח להימלט מידיהם. לאחר הימלטו הופצו ידיעות סותרות בדבר גורלו והיו שסברו כי נהרג.

ב-27 באוקטובר הודיעה מועצת השלטון הזמנית ללוב כי סייף אל אסלאם מסתתר בדרום המדינה תחת חסותו של שבט הטוארג וכי הוא דורש מטוס שיוציא אותו מגבולות המדינה על מנת שיוכל להסגיר עצמו לבית המשפט הבינלאומי בהאג. ב-19 בנובמבר 2011 דיווח שר המשפטים הלובי כי סיף אל-אסלאם קדאפי נעצר על ידי השלטונות  באזור של כ-50 ק"מ מאובארי. אורלי ויינרמן פעלה לשחרורו, בפניות לגורמים בינלאומיים.

ב-28 ביולי 2015 גזר עליו בית המשפט בטריפולי עונש מוות בירייה יחד עם עוד שמונה מבכירי שלטון קדאפי. ביולי 2016 דווח כי שוחרר מהכלא כבר באפריל באותה שנה, למרות עונש המוות שנגזר עליו שנה קודם.

בדצמבר 2017 הכריז על התמודדותו בבחירות לתפקיד נשיא לוב בשנת 2021. בנובמבר 2021 הגיש את מועמדותו חודש לפני מועד הבחירות, אך הבחירות נדחו.

קישורים חיצוניים
----------------

ויקישיתוף מדיה וקבצים בנושא **סיף אל-אסלאם קדאפי** בוויקישיתוף
* 

* אתר האינטרנט הרשמי של סיף אל-אסלאם קדאפי
* סיף אל-אסלאם קדאפי, ברשת החברתית פייסבוק
* אריאל דניאלי, טרוריסט ונהנתן: קווים לדמותו של סייף אל-איסלאם, באתר ynet, 19 בנובמבר 2011

הערות שוליים
------------

1. ↑  יוסי דהאן, הפילוסופיה הפוליטית של סאיף אל-איסלם אל-קדאפי, באתר "העוקץ", 23 בפברואר 2011
2. ↑  דנה הרמן, קונים דעת: איך הלונדון סקול אוף אקונומיקס קיבלה תרומות מבנו של קדאפי, באתר הארץ, 12 במרץ 2011
3. ↑  קדאפי הבן: צריך ללמוד מיהודי ארה"ב, באתר ynet, 22 ביוני 2002
4. 1 2  סוכנויות הידיעות, ‏כולם היו בניו, באתר גלובס, 21 בפברואר 2011
5. ↑  קדאפי הבן: לוב אינה מצרים אך נילחם עד הסוף, באתר ynet, 21 בפברואר 2011
6. ↑  דיווח בלוב: בית הדין בהאג במגעים עם המורדים להסגיר את סייף אל-אסלאם, נענע10, 22 באוגוסט 2011
7. ↑  רועי נחמיאס, המורדים: "בן קדאפי ברח מידי נערים חסרי ניסיון", באתר ynet, 23 באוגוסט 2011
8. ↑  רויטרס, לאחר הופעתו הפומבית של סיף אל-אסלאם קדאפי: משפחת קדאפי תיעצר תוך זמן קצר, באתר הארץ, 23 באוגוסט 2011
9. ↑  לוב: סיף אל-אסלאם, בנו של מועמר קדאפי - נעצר, באתר ynet, ‏19 בנובמבר 2011
10. ↑  מה קרה לאורלי ויינרמן?, באתר ‏מאקו‏, 3 באוגוסט 2014
11. ↑  רועי קייס, מוות בירייה לבנו של קדאפי, "חרב האיסלאם", באתר ynet, 28 ביולי 2015.
12. ↑  Gaddafi's son Saif, Libya's former heir apparent, released – lawyer, Russia Today, ‏7 ביולי 2016
13. ↑  לין נוייהד - בלומברג, ‏תעלומה לובית: האם סיף אל-אסלאם קדאפי מתכנן קאמבק?, בעיתון מקור ראשון, 18 בינואר 2018
14. ↑  הבחירות בלוב: האם בנו של קדאפי יעלה לשלטון?
15. ↑  סוכנויות הידיעות, עשור אחרי הלינץ' באביו: הבן של קדאפי רץ לנשיאות, באתר ynet, 14 בנובמבר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007332137205171
* ISNI: 0000 0000 3560 2643
* LCCN: n2005055692
* VIAF: 36327063
* WorldCat: lccn-n2005055692

 |